b'\n_START_ARTICLE_\nFranc \xc5\xbdupnek\n_START_SECTION_\n\xc5\xbdivljenje in delo\n_START_PARAGRAPH_\n\xc5\xbdupnek je obiskoval gimnazijo v Celju, pravo je \xc5\xa1tudiral v Gradcu. Leta 1889 se je zaposlil pri de\xc5\xbeelni vladi v Ljubljani. Bil je okrajni glavar v \xc4\x8crnomlju in Radovljici. Med I. svetovno vojno je na Koro\xc5\xa1kem \xc5\xa1\xc4\x8ditil prebivalstvo pred rekvizicijami, zato so ga na zahtevo vojnih oblasti premestili nazaj v Ljubljano. Po zlomu Avstrije je bil imenovan za vladnega svetnika, poverili so mu vodstvo politi\xc4\x8dne izpostave v Borovljah, marca 1919 pa je prevzel vostvo politi\xc4\x8dne izpostave v Cerknici, kamor so jo prestavili zaradi italijanske zasedbe Logatca. \xc5\xa0e isto leto se je vrnil v Ljubljano, kjer je pri de\xc5\xbeelni vladi vodil oddelek za notranje zadeve do 1924, ko se je upokojil. Zaradi svojih zaslug za razvoj kraja je bil \xc4\x8dastni \xc4\x8dlan ve\xc4\x8d slovenskih ob\xc4\x8din._NEWLINE__NEWLINE_\xc5\xbdupnek je bil pobudnik mnogih javnih del. Leta 1900 je na lastne stro\xc5\xa1ke izdelal na\xc4\x8drte za kra\xc5\xa1ki vodovod. Avstrijska vlada je z izvedbo odla\xc5\xa1ala, po 1. svetovni vojni so ga zgradili Italijani. V \xc4\x8dasu na\xc4\x8delovanja glavarstvu v Radovljici je spodbujal razvoj turizma, na njegovo pobudo so na Bledu za\xc4\x8deli graditi vodovod. De\xc5\xbeelno vlado je opozarjal na pomen Poljuke za razvoj turizma in klimatskega zdravljenja._NEWLINE_Najve\xc4\x8d zanimanja pa je namenil \xc5\xbeelezni\xc5\xa1kim povezavam. Menil je, da je prav povezanost posameznih delov Slovenije temelj za njihov razvoj. Ko so leta 1911 gradili dolenjsko \xc5\xbeelezni\xc5\xa1ko progo, je v rekordnem \xc4\x8dasu pripravil na\xc4\x8drte za odsek Semi\xc4\x8d-\xc4\x8crnomelj-Metlika. Tako je njegova zasluga, da je danes \xc4\x8crnomelj direktno povezan z Novim mestom. Zavzemal se je za izgradnjo tudi nekaterih drugih prog: za najkraj\xc5\xa1o povezavo Slovenije z morjem in za povezavo Savinjske doline preko Kamnika na Kranj. O tem je \xc5\xa1e po upokojitvi ve\xc4\x8dkrat pisal v Slovenski narod in Slovenca.'